'Sy val onomkeerbaar langs die trein in': Lees en luister na 'n uittreksel uit Bloedsteen deur Irna van Zyl | The Reading List
Is jy opsoek na goeie lees- en luisterstof? Irna van Zyl se jongste misdaadroman Bloedsteen het vanjaar by Penguin Random House SA verskyn, in Engels, Afrikaans én as luisterboek.
Die onlangse virtuele boekbekendstelling van Bloedsteen was 'n reuse sukses, en hier deel ons nou nie een nie maar twee uittreksels uit Bloedsteen.
Laat jou ore proe aan 'n stukkie uit die heerlike nuwe Bloedsteen-luisterboek, voorgelees deur Chris van Niekerk:
Laai dit nie? Luister op Audioshelf
Deur 'n kleinerige maer man met 'n donkergrys pet laag oor sy oë, 'n kakiegroen somerbaadjie, swart jeans, bruin skerppuntleerskoene en 'n ligbruin gelaatskleur. 'n Man wat so rats in die middag se gedrang van pendelaars verdwyn dat slegs enkele van die omstanders 'n flerts groen, 'n glimp van sy pet of 'n skraapsel ink teen sy keel onthou.
'Dalk darem 'n pen of twee,' maak 'n ou op tipiese Engelse manier 'n siniese grappie.
Rowena val met 'n slag reguit langs die spoor, parallel onder die trein in. Haar arms, verstommend genoeg, styf langs haar lyf. Haar bene goddank ook lankuit gestrek. In haar sjiekste someruitrusting. Gegroom vir 'n uitgelese Engelse gehoor van kundige modemense. Rooibont rok van ligte somerstof, kitten heels, sonbruin bene en met 'n stylvolle trench coat oor haar arm. Daarby 'n bypassende beige handsak en aktetas van sagte leer oor haar skouer.
In haar val verbeel sy haar sy onthou 'n jong man skuins agter haar, sy hand amper om haar lyf, asof ook hy steun soek in die drukte voor die oop deur van die trein. Háár hand op die lang blink handvatsel om haar op en in te hys. Die toeter wat die laaste waarskuwing blaas.
Dis toe dat hy haar stewiger om die lyf beetkry. En met sy skouer ferm kant toe stamp. Snel en flink. Soos 'n geoefende pendelaar wat tussen die malendes van Londen se oorvolste spitsverkeertrein nie anders kan as om iemand onbedagsaam uit die pad te loop nie.
Lees die uittreksel in Engels
Tags Afrikaans Audiobook Bloedsteen Blood Stone Book excerpts Book extracts Chris van Niekerk Irna van Zyl Penguin Random House SA Uittreksel